Na temelju članka 15. stavak 2. Zakona o javnoj nabavi (»Narodne novine«, broj 120/16, 114/22, 48/26) i članka 26. Statuta Općine Mrkopalj („Službene novine Primorsko-goranske županije“, broj  10/21,17/25) Općinsko vijeće Općine Mrkopalj na sjednici održanoj 25. rujna 2026. godine  donosi 
Pravilnik
o  provedbi postupaka jednostavne nabave  
Članak 1.
Ovim se Pravilnikom (dalje u tekstu: Pravilnik ) uređuju pravila, uvjeti i postupci nabave roba i usluga  procijenjene vrijednosti manje od 50.000,00  eura ,te za nabavu radova procijenjene vrijednosti manje od 100.000,00  eura .
Procijenjena vrijednost u smislu ovog Pravilnika odnosi se na ukupan iznos jednostavne  nabave bez poreza na dodanu vrijednost (PDV-a).
Članak 2.
Naručitelj je u odnosu na sve gospodarske subjekte obvezan poštivati načelo slobode  kretanja robe, načelo  slobode poslovnog nastana i načelo slobode pružanja usluge te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznanja, načelo razmjernosti i načelo transparentnosti.
Jednostavna nabava ne smije biti osmišljena s namjerom izbjegavanja primjene ZJN 2016,izbjegavanja primjene ovog Pravilnika ili s namjerom da se određenim gospodarskim subjektima neopravdano da prednost ili ih se stavi u nepovoljan položaj. 
Naručitelj je obvezan primjenjivati odredbe ovog Pravilnika na način da osigura učinkovitu nabavu, te ekonomično, zakonito, namjensko i svrhovito trošenje proračunskih sredstava. 
Članak 3.
Naručitelj je obvezan poduzeti prikladne mjere da učinkovito spriječi ,prepozna i ukloni sukobe interesa u vezi s postupkom nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
Sukob interesa između Naručitelja i gospodarskog subjekta obuhvaća situacije kada predstavnici Naručitelja koji su uključeni u provedbu postupka nabave  ili mogu utjecati na ishod postupka , imaju ,izravno ili neizravno ,financijski ,gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka. 
Članovi stručnog povjerenstva te druge osobe koje su uključene u provedbu postupka  ili koje mogu utjecati na odlučivanje Naručitelja u postupku jednostavne nabave dužni su potpisati izjavu o postojanju ili nepostojanju sukoba interesa .
Naručitelj je dužan u dokumentaciji za pojedini postupak jednostavne nabave navesti popis gospodarskih subjekata  s kojim je predstavnik Naručitelja iz članka 76. stavka 2. ZJN 2016 u sukobu interesa ili navesti da takvi subjekti ne postoje. 
Na sve postupke jednostavne nabave koji se provode temeljem ovog Pravilnika primjenjuju se odredbe članaka 75. do 83. ZJN 2016 kojima se uređuje sprječavanje, prepoznavanje i uklanjanje sukoba interesa. 



Članak 4.
Postupak nabave roba i usluga te radova  čija je  procijenjena vrijednost  jednaka ili manja od  15.000,00   eura  provodi se izdavanjem narudžbenice ili  sklapanjem ugovora  na temelju zaprimljene  jedne ili više  prikupljenih ponuda. 
Narudžbenicu odnosno ugovor potpisuje općinski načelnik.
U postupku iz stavka 1. ovog članka u pravilu se koriste elektronička sredstva komunikacije (npr. elektronička pošta) ili drugi primjereni i dokaziv oblik komunikacije.

Članak 5.
Nabava roba i usluga  čija je  procijenjena  vrijednost  veća od  15.000,00  eura   i jednaka ili manja od   25.000,00 eura  odnosno  nabava   radova čija je  procijenjena  vrijednost  veća od 15.000,00 eura i jednaka ili manja od  45.000,00  eura   provodi se putem  modula jednostavne nabave  u Elektroničkom oglasniku javne nabave Republike Hrvatske, u kojem  se pozivaju najmanje tri gospodarska subjekta, prema odabiru Naručitelja, na dostavu ponuda sukladno uvjetima i zahtjevima iz poziva na dostavu ponuda.
Nabavu roba i usluga  čija je  procijenjena  vrijednost  veća od 25.000,00 eura   i  manja od 50.000,00 eura   odnosno  nabava  radova čija je  procijenjena  vrijednost    veća od 45.000,00  eura   i  manja od 100.000,00 eura provodi se javnom objavom poziva za dostavu ponuda putem modula  jednostavne nabave  u Elektroničkom oglasniku javne nabave Republike Hrvatske. 
Članak 6.
Iznimno od  članka 5. stavka 2.  ovog Pravilnika, postupak  jednostavne nabave  se provodi  prema članku 5. stavku 1. ovoga Pravilnika:
a)ako nije podnesena nijedna ponuda ili nijedna valjana ponuda u prethodno provedenom postupku jednostavne nabave ,pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može isporučiti  ili pružiti samo određeni gospodarski subjekt , i to 
1.ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2.ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna  ažurnost uzrokovana događajima koje naručitelj  nije mogao predvidjeti  niti na njih utjecati.
Razlozi za primjenu iznimke navode se i obrazlažu u objavi u modulu jednostavne nabave Elektroničkog oglasnika javne nabave Republike Hrvatske.


Članak 7.
Postupak  jednostavne nabave iz članka 5. ovog Pravilnika  provodi Povjerenstvo u sastavu od tri člana koje imenuje općinski načelnik.
U pozivu za dostavu ponuda navodi se opis predmeta nabave te svi zahtjevi i uvjeti vezani uz predmet nabave, kriterij za odabir ponude, bitni uvjeti potrebni za izvršenje ugovora koji gospodarskom subjektu omogućuju izradu i dostavu ponude. 
Rok za dostavu ponude ne smije biti kraći od 5 dana  od dana slanja ili objave  poziva na dostavu ponuda. Kriteriji za odabir ponude može biti :  najniža cijena ili ekonomski najpovoljnija ponuda. 
Ukoliko je kriterij odabira ekonomski najpovoljnija ponuda, osim kriterija cijene mogu se koristiti i različiti kriteriji povezani s predmetom nabave, npr. kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum isporuke i rok isporuke ili rok izvršenja, jamstveni rok i dr.
Povjerenstvo  otvara ponude, vrši pregled i ocjenu  pristiglih ponuda , sastavlja zapisnik o otvaranju, pregledu i ocijeni ponuda te predlaže općinskom načelniku odluku o odabiru  ili odluku o poništenju postupka.
Odluku  o odabiru  odnosno odluku o poništenju  postupka jednostavne nabave  donosi općinski načelnik .
Članak 8.
Protiv Odluke o odabiru  ili odluke o poništenju  donesene u postupku jednostavne nabave procijenjene vrijednosti veće od 15.000,00 eura  prigovor može podnijeti  gospodarski subjekt koji  smatra da mu  je postupanjem naručitelja u pojedinoj nabavi povrijeđeno pravo ili pravni interes.
Prigovor se podnosi općinskom načelniku u  pisanom obliku isključivo putem modula jednostavne nabave  u Elektroničkom oglasniku javne nabave Republike Hrvatske u  roku 3 dana od dana dostave odnosno objave  odluke  o odabiru odnosno  odluke o poništenju .
Prigovor mora sadržavati: podatke o podnositelju, oznaku postupka jednostavne nabave, odluku koja se osporava, razloge osporavanja.
 	Ako prigovor ne sadrži podatke iz stavka  3. ovoga članka ,Naručitelj može pozvati  gospodarskog subjekta da u primjerenom roku  koji ne može biti kraći od jednog dana , dopuni ili pojasni prigovor. Ako gospodarski subjekt  u ostavljenom roku ne otkloni  nedostatke ,prigovor će se  odbaciti kao neuredan. 
O prigovoru odlučuje Općinski načelnik rješenjem u roku od osam dana od dana izjavljivanja prigovora. 
Podnošenje prigovora odgađa sklapanje ugovora o nabavi do donošenja rješenja o prigovoru. 



Članak 9.
Stupanjem na snagu ovog Pravilnika prestaje vrijediti  Pravilnik  o  jednostavnoj nabavi (Službene novine   Primorsko-goranske županije br. 17/23 ) .


Članak 10.

Ovaj Pravilnik stupa na snagu osmog dana od dana objave u »Službenim novinama Primorsko-goranske županije« i objaviti će se  na internetskim stranicama Općine  Mrkopalj te učiniti dostupnim u Elektroničkom oglasniku javne nabave Republike Hrvatske.

